NARIADENIE KOMISIE (EÚ) Č. 164/2010
z 25. januára 2010
o technických špecifikáciách pre elektronické hlásenia z lodí pri vnútrozemskej plavbe uvedené v článku 5 smernice Európskeho parlamentu a Rady 2005/44/ES o harmonizovaných riečnych informačných službách (RIS) na vnútrozemských vodných cestách v Spoločenstve
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2005/44/ES zo 7. septembra 2005 o harmonizovaných riečnych informačných službách (RIS) na vnútrozemských vodných cestách v Spoločenstve (1), a najmä na jej článok 5 ods. 1 písm. b),
keďže:
(1)
Riečne informačné služby (RIS) sa majú rozvíjať a zavádzať harmonizovaným, interoperabilným a otvoreným spôsobom.
(2)
Mali by sa definovať elektronické hlásenia z lodí pri vnútrozemskej plavbe.
(3)
Technické špecifikácie pre elektronické hlásenia z lodí by mali byť založené na technických princípoch stanovených v prílohe II k smernici.
(4)
Technické špecifikácie majú náležite zohľadňovať prácu vykonanú príslušnými medzinárodnými organizáciami. Zabezpečí sa kontinuita so službami pre riadenie prevádzky v iných odvetviach dopravy, najmä so službami pre riadenie plavby námorných plavidiel a s informačnými službami týkajúcimi sa plavby námorných plavidiel.
(5)
V technických špecifikáciách treba zohľadniť tiež prácu, ktorú uskutočnila skupina expertov pre elektronické hlásenia z lodí, pozostávajúca zo zástupcov príslušných orgánov členských štátov zodpovedných za implementáciu elektronického hlásenia z lodí a oficiálnych zástupcov ostatných vládnych orgánov, ako aj pozorovateľov z priemyslu.
(6)
Technické špecifikácie by mali zodpovedať aktuálnemu stavu techniky. Skúsenosti získané z uplatňovania smernice 2005/44/ES, ako aj technický pokrok v budúcnosti môžu spôsobiť, že bude potrebné zmeniť a doplniť technické špecifikácie. Pri zmenách a doplneniach technických špecifikácií sa zohľadní práca skupiny expertov pre elektronické hlásenia z lodí.
(7)
Opatrenia ustanovené v tomto nariadení sú v súlade so stanoviskom výboru zriadeného podľa článku 7 smernice Rady 91/672/EHS zo 16. decembra 1991 o vzájomnom uznávaní kapitánskych osvedčení pre prepravu tovaru a cestujúcich vnútrozemskou vodnou dopravou, vydávaných jednotlivými štátmi (2),
PRIJALA TOTO NARIADENIE:
Článok1
Technické špecifikácie pre elektronické hlásenia z lodí pri vnútrozemskej plavbe sa vymedzujú v prílohe.
Článok 2
Toto nariadenie nadobúda účinnosť v deň nasledujúci po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. januára 2010